Alle den ghenen, de dussen breff sen edder horen lesen, den scal dat witlick sin, dat jck Clawes Ludikeson, houetman oppe Abo, witlick do vnde betughe mit dussen mynen openen brefue, dat Muste Lasse, den Marquard Rode to Reuel heft jn de vencknisse bracht vmme des villen, dat he enen buren dot scloch to Berne kirspel mit ener hundegeislen, de bur het Jacob Husse, vnde de sulue Muste Lasse lech hir jn dem kloster enen winter. Warwmme jck jw bidde, erbaren heren vnde leuen vrundes, borgermestere vnde den gantzen raed to Reuele, dat gy vol don vmme Godes villen vnde vmme myner bede villen vnde vesen dussen breffore Marquard Roder behulplick, dat eme recht moghe veder varen ouer den stroden bouen Muste Lassen, willick jck to allen tijden vordenen vil teghen jw jn enen gheliken ofte jn enen groteren, var gy myner hulpe behouen. Jn en tuchnisse der varheit so bidde ick, Clawes vorscreuen, erbaren man Magnus Dæken vmme sin jngesegel to rughe oppe dussen breff ghedruchcen, nar ick myn jngesegel nickt by my hebbe. Ghescreuen na Godes bort dusent jar iiij(c) jn dem xvj jar, oppe suncte Bartholomeus auent. Jt sint hir ock wt dem lande ghelopen vol viij stroden mördere, de hir ghude lude gheslagen vnde ghemordet hebben. Js dat sake, dat se to jw kwnnen komen jn juwe stat, dat gy se hinderen vmme Godes villen vnde myns vordenstes villen, dat is myne grote bede to jw.